b'\n_START_ARTICLE_\nInterkommunale regionr\xc3\xa5d\n_START_PARAGRAPH_\nBenevnelsen regionr\xc3\xa5d brukes i Norge om interkommunale politiske samarbeidsorganer mellom nabokommuner i et distrikt eller avgrenset geografisk omr\xc3\xa5de, som er formalisert og i operativ funksjon, med egne vedtekter eller samarbeidsavtaler om et bredt arbeidsfelt. Mange av regionr\xc3\xa5dene har v\xc3\xa6rt et samarbeidsomr\xc3\xa5de lenge, Vester\xc3\xa5len hadde eksempelvis samarbeidsorganer etablert allerede i 1936. De fleste regionr\xc3\xa5dene har kommunelovens \xc2\xa727 som lovgrunnlag for samarbeidet._NEWLINE_Fra 01.01.2020 blir de fleste regionr\xc3\xa5d omdannet til interkommunale politiske r\xc3\xa5d._NEWLINE_Det er 68 regionr\xc3\xa5d i Norge pr. august 2014, som omfatter 403 kommuner. Tolv av disse kommunene er medlem av to regionr\xc3\xa5d samtidig: Jevnaker, Sande, Svelvik, Vestnes, Eide, Rindal, Leksvik, Orkdal, Skaun, Malvik, Rissa og Stj\xc3\xb8rdal._NEWLINE_Det er 25 kommuner som n\xc3\xa5 ikke medlem av et regionr\xc3\xa5d. Det gjelder Asker, B\xc3\xa6rum, Halden, Oslo og Rakkestad p\xc3\xa5 \xc3\x98stlandet og Flatanger, Oppdal og Sn\xc3\xa5sa i Tr\xc3\xb8ndelag. Av disse er Rakkestad helt nylig utmeldt av Indre \xc3\x98stfold regionr\xc3\xa5d, og Sn\xc3\xa5sa av Indre Namdal regionr\xc3\xa5d. I Hordaland er Bergen, Fusa, Os, Samnanger og Vaksdal ikke medlem av noe regionr\xc3\xa5d etter nedleggelsen av regionr\xc3\xa5det Bergensregionen i 2010, men dette er erstattet av samarbeidsforumet Bergensalliansen. Voss kommune meldte seg ut av Hardangerr\xc3\xa5det i 2001. Rogaland skiller seg ut ved at det her er hele 11 av fylkets 26 kommuner som ikke er medlem at et regionr\xc3\xa5d. Av disse var Bokn, Haugesund, Karm\xc3\xb8y, Tysv\xc3\xa6r, Utsira og Vindafjord medlem av Haugalandr\xc3\xa5det som ble nedlagt nylig. De \xc3\xb8vrige kommunene i Rogaland som ikke er medlem av et regionr\xc3\xa5d er Kvits\xc3\xb8y, Randaberg, Rennes\xc3\xb8y, Sola og Stavanger.'